Kažimír, Peter, guvernér Národnej banky Slovenska (2022-06-17):
Ďakujem, pán podpredseda, za slovo. Prajem všetkým príjemný dobrý deň. Takže k správe o výsledku hospodárenia NBS za minulý rok. Uplynulý rok bol v réžii pokračujúcej pandémie. Jej prítomnosť znamenala zotrvávajúcu potrebu prísnych opatrení napriek rastúcej miere zaočkovanosti u nás doma aj v zahraničí. Mimoriadne opatrenia zo strany ECB a centrálnych bánk eurosystému boli viac než nevyhnutné. Bez nich by sme len ťažko zabránili permanentným ekonomickým jazvám. Pomohli sme vládam za veľmi výhodných podmienok financovať podporné programy, nutné pre zmiernenie pandémie a oživenie ekonomík. Tento tandem fiškálnej a monetárnej politiky bol historicky bezprecedentný a bolo by skvelé, ak by v budúcnosti fiškálna a menová politika dokázali spolupracovať tak efektívne ako počas pandémie. S odznievaním pandémie sa náš núdzový pandemický program nákupu aktív, ktorý začal v marci v roku 2020, ukončil k marcu roku 2022. Z pohľadu Slovenska Národná banka Slovenska ku koncu roku 2021 nakúpila dlhopisy v objeme takmer 13 mld. eur, to je takmer pätina toho, čo naša ekonomika vyprodukuje za jeden kalendárny rok. Táto pomoc, ktorá splnila svoj účel, sa ale blíži ku koncu. V minulom roku pokračovali aj dlhodobejšie refinančné operácie, tzv. TLTRO, ktoré, ktorých cieľom bolo poskytnutie dostupnej likvidity finančnému sektoru. NBS od vypuknutia pandémie takto doplnila likviditu komerčným bankám v celkovom objeme 10 mld. eur. Negatívne vplyvy sa zákonite podpísali aj pod poklesy ziskov centrálnych bánk, pretože nič z toho, čo som vám opisoval predtým, nie je zadarmo. A tým sa to nekončí, po desaťročiach tu máme z fľaše vypusteného džina inflácie. Inflácia prestala byť abstraktným pojmom, všetci ju dnes pociťujeme v našich peňaženkách cez rastúce ceny ropy, energií, potravín a iných tovarov a služieb. Prečo je to tak? Prudké, no nerovnomerné oživenie ekonomík z pandemických lockdownov narazilo na obmedzenú ponuku, to bol ten prvý motív, a táto ponuka nie je schopná z pochopiteľných dôvodov reagovať na oživenie dopytu po kríze; narušenie globálnych logistických kanálov spôsobuje, že ponuka vo väčšej miere nevie pokryť takýto dopyt. Menové stimuly napríklad vo forme kvantitatívneho uvoľňovania v skorších fázach krízy prispeli k uspokojeniu, upokojeniu finančných trhov, ktoré mali obavy z deflácie a solventnosti vlád. Tie obavy z deflácie panovali do polovice minulého roku. Tieto stimuly zabezpečili priaznivé podmienky financovania, no vo významnejšej miere nespôsobovali dodatočné inflačné tlaky. Inflácia za minulý rok stúpla na úroveň 3,2 % a tento a budúci rok porastie raketovo vyššie, to predpokladám, že sa dožijeme v priemernej inflácii v tomto a budúcom roku dvojciferných výsledkov, minimálne dvojciferný výsledok očakávame v tomto roku. Včera oznámené nové regulované ceny plynu, otavené ministrom hospodárstva možno, dúfajme, že znížia náš odhad inflácie na budúci rok na jednociferné číslo. Ale uvidíme, s novou prognózou prídeme budúci týždeň. Vojna na Ukrajine mení všetko a scenáre vývoja inflácie môžu byť len zlé a horšie. Dobré správy sa preto nateraz minuli. Čo to všetko znamenalo a znamená pre Národnú banku Slovenska? Za minulý rok sme napriek negatívnym efektom pretrvávajúcej pandémie vykázali zisk v objeme 63 mil. eur a to najmä vďaka finančným operáciám, z ktorých sme dosiahli zisk 159 mil. eur. Pre pokrytie finančných rizík banka navýšila všeobecnú rezervu na finančné riziká o ďalších 100 mil. eur na takmer miliardu. NBS takto priebežne dopĺňa krytie potenciálnych budúcich rizík súvisiacich s rastom menovopolitických portfólií. Z prerozdelenia menového príjmu eurosystémov v minulom roku banka prijala iba 29 mil. eur, je to asi trikrát menej oproti iným rokom, lepším rokom, a podiel na zisku ECB iba 6 miliónov eur, to znamená, že tieto výnosy NBS zďaleka nedosahujú úrovne spred pandémie. Celkové prevádzkové náklady NBS dosiahli 102 miliónov eur, správne a prevádzkové náklady v roku ´21 vzrástli v súlade s priemernou infláciou za minulý rok o tri percentá. NBS po prvýkrát za takmer desať rokov znížila evidenčný počet zamestnancov. Ide o výsledok prvých výstupov z redizajnu procesov v Národnej banke Slovenska, ktorý pokračuje aj v tomto roku. Naše procesy nastavujeme tak, aby boli efektívnejšie a modernejšie. Môžem vás informovať, že k 1. júlu tohto roku oproti koncu roku ´20 sme znížili systemizovaný počet pracovných miest o 72. Napriek pandémii a veľmi komplikovanej situácii sme zdvojnásobili prostriedky venované na finančné vzdelávanie verejnosti. Uvedomujeme si dôležitosť zvyšovania finančnej gramotnosti, a preto budeme aj naďalej venovať pozornosť vzdelávaniu najmä najzraniteľnejších skupín obyvateľstva aj v budúcnosti. Túto investíciu vnímame ako obrovskú pridanú hodnotu z pohľadu dlhodobej udržateľnosti. Aj krízové situácie, akým práve čelíme v oblasti domácich rozpočtov, verejných financií, stability finančného sektora, ukazujú, aké potrebné je mať finančne gramotných obyvateľov. V zmysle zákona banková rada rozhodla, že zisk za rok 2021 sa vo výške 65 mil. eur použije na zníženie strát z minulých rokov. Národnej banke Slovenska sa dlhodobo darí umorovať stratu z minulých rokov a zlepšovať vlastné imanie banky z pôvodnej straty z roku 2008, z času vstupu do eurozóny, vo výške skoro 6 mld. sme už umorili takmer 2 mld. Rovnako aj trend zlepšovania vlastného imania banky je dlhodobý. Celkovo z pôvodnej výšky záporného vlastného imania mínus 4,7 mld. sme sa v roku 2021 dostali na objem alebo na úroveň mínus 1,5 mld. eur. Takže, dámy a páni, dovoľujem si vám navrhnúť na základe predloženého materiálu a môjho stručného zhodnotenia výsledkov hospodárenia Národnej banky Slovenska za minulý rok, aby ste zobrali na vedomie výsledky hospodárenia našej centrálnej banky tak, ako sú obsiahnuté v predloženom materiáli. Ďakujem. Skončil som.